U-I-5/13, Up-23/13
Natisni
Opravilna št.:
U-I-5/13, Up-23/13
Datum odločitve:
6. 11. 2013
ECLI:
ECLI:SI:USRS:2013:U.I.5.13
Akt:
Ustavna pritožba zoper sklep Vrhovnega sodišča št. X Ips 237/2012 z dne 8. 11. 2012 in sodbo Upravnega sodišča št. I U 1126/2011 z dne 17. 4. 2012 

Zakon o spremembah in dopolnitvah Zakona o odvetništvu (Uradni list RS, št. 35/09) (ZOdv), 1. odst. 19. čl.
Izrek:
Ustavna pritožba zoper sklep Vrhovnega sodišča št. X Ips 237/2012 z dne 8. 11. 2012 in sodbo Upravnega sodišča št. I U 1126/2011 z dne 17. 4. 2012 se zavrže.

Pobuda za začetek postopka za oceno ustavnosti prvega odstavka 19. člena Zakona o spremembah in dopolnitvah Zakona o odvetništvu (Uradni list RS, št. 35/09) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj. Ustavno sodišče zavrže nedovoljeno ustavno pritožbo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.52.11 - Ustavno sodstvo - Postopek - Procesne predpostavke v postopku ustavne pritožbe - Zadeve po 55. a členu ZUstS.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.a.2.1, 55.b.1.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Odvetniška družba Kotar, o. p., d. o. o., Novo mesto
Datum vloge:
3. 1. 2013
Vrsta odločitve:
sklep
Vrsta rešitve:
zavrženje
Dokument:
US30269
Dokument v PDF obliki:
U-I-5-13, Up-23-13.pdf
144 KB
Prenesite datoteko
U-I-5/13-5
Up-23/13-4
6. 11. 2013
SKLEP
Ustavno sodišče je v postopkih za preizkus pobude in ustavne pritožbe Odvetniške družbe Kotar, o. p., d. o. o., Novo mesto, ki jo zastopa direktorica Tatjana Kotar, Novo mesto, na seji datum 6. novembra 2013
sklenilo:
1. Ustavna pritožba zoper sklep Vrhovnega sodišča št. X Ips 237/2012 z dne 8. 11. 2012 in sodbo Upravnega sodišča št. I U 1126/2011 z dne 17. 4. 2012 se zavrže.
2. Pobuda za začetek postopka za oceno ustavnosti prvega odstavka 19. člena Zakona o spremembah in dopolnitvah Zakona o odvetništvu (Uradni list RS, št. 35/09) se zavrže.
OBRAZLOŽITEV
1. Pritožnica vlaga ustavno pritožbo zoper sodbo Upravnega sodišča o zavrnitvi  njene tožbe zoper zavrnilni del odločbe organa za brezplačno pravno pomoč. Z njo je bilo odločeno o predlogu pritožnice za odmero stroškov za opravljeno svetovanje in zastopanje v postopku, v katerem je bila določena za izvajanje brezplačne pravne pomoči. Priznan ji je bil znesek 371,52 EUR, v preostalem delu pa je bil njen predlog zavrnjen (pritožnica je priglasila stroške v višini 944,40 EUR). Vrhovno sodišče je zavrglo revizijo, ker je presodilo, da vprašanje, ki ga je pritožnica uveljavljala v reviziji, ni pomembno pravno vprašanje v smislu drugega odstavka 83. člena Zakona o upravnem sporu (Uradni list RS, št. 105/06, 62/10 in 109/12 – ZUS-1). Pritožnica zatrjuje kršitev pravic iz 14., 22., 33., 66. in 74. člena Ustave, 1. člena Prvega Protokola h Konvenciji o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP), 7. člena Mednarodnega pakta o ekonomskih, socialnih in kulturnih pravicah (Uradni list SFRJ, MP, št. 7/71, in Uradni list RS, št. 35/92, MP, št. 9/92 –  v nadaljevanju MPESKP) ter 4. člena Evropske socialne listine (Uradni list RS, št. 24/99, MP, št. 7/99 – v nadaljevanju MESL).
2. Pritožnica hkrati vlaga tudi pobudo za začetek postopka za oceno ustavnosti 19. člena Zakona o spremembah in dopolnitvah Zakona o odvetništvu (v nadaljevanju ZOdv-C), kolikor določa, da se do uveljavitve predpisa, ki ureja odvetniško tarifo, sprejetega na podlagi 19. člena Zakona o odvetništvu (Uradni list RS, št. 18/93, 24/01, 54/08 in 35/09 – ZOdv), uporablja 36. člen Zakona o odvetniški tarifi (Uradni list RS, št. 67/08 – v nadaljevanju ZOdvT). Gre za prehodno določbo prvega odstavka 19. člena ZOdv-C, ki je določila prenehanje veljavnosti ZOdvT, hkrati pa podaljšala njegovo uporabo do uveljavitve predpisa, ki ureja odvetniško tarifo. Pobudnica zatrjuje njegovo neskladje z 2., 14., 33., 66., 67., 74. in 137. členom Ustave, 1. členom Prvega Protokola k EKČP, 7. členom MPESKP ter 4. členom MESL. Pravni interes utemeljuje z vložitvijo ustavne pritožbe, s katero izpodbija odločitev, ki temelji na izpodbijani zakonski določbi, saj so ji bili na njeni podlagi priznani stroški po 36. členu ZOdvT, ki je sicer prenehal veljati.
3. Ustavno sodišče je ustavno pritožbo zavrglo, ker ni dovoljena (1. točka izreka).
4. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
5. Izpodbijana zakonska določba ne učinkuje neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnica je sicer vložila ustavno pritožbo zoper odločitev, ki se opira na izpodbijano zakonsko določbo. Vendar je Ustavno sodišče njeno ustavno pritožbo zavrglo (1. točka izreka). Zato pobudnica iz razlogov, navedenih v citiranem sklepu Ustavnega sodišča, ne izkazuje pravnega interesa za začetek postopka za oceno ustavnosti. Glede na to je Ustavno sodišče njeno pobudo zavrglo (2. točka izreka).
6. Ustavno sodišče je sprejelo ta sklep na podlagi tretjega odstavka 25. člena in tretje alineje prvega odstavka 55.b člena v zvezi s prvo alinejo drugega odstavka 55.a člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik